Samal aastal taastati ka oma koht EKL-s, kuna oli kadunud ainuke väljaarvamise põhjus - Tartu konvendi puudumine. Edasises tegevuses EKL-s võib esile tõsta uute liikmete, korporatsioon Revelia (1928 a.) ja Fraternitas Liviensise (1930 a.) vastuvõtmise korporatsioon Rotalia presideerimise ajal. Paljud väiksemad korporatsioonid, mis ei suutnud EKL-I usaldust võita, likvideeriti või inkorporeeriti suuremate  poolt 1930. aastate jooksul. Näiteks 1931. aastal inkorporeeris Rotalia korp! Vicinia ja 1935. aastal korp! Kaljola. Viimane suurendas tunduvalt inseneriteaduskonna üliõpilaste arvu, mille tõttu kasvas konvendi tegevus eriti Tallinnas, kuhu asutati 1936. aastal eraldi osakond.